cyanic-selkie/wikianc huggingface dataset:
Brettingsstaðir (Laxárdal)
Brettingsstaðir er eyðibýli efst (það er syðst) í Laxárdal í Suður-Þingeyjarsýslu, vestan Laxár, sem rennur meðfram endilöngu landi jarðarinnar. Þar eru margir ágætir silungsveiðistaðir.
Brettingsstaðir fóru í eyði árið 1954. Þar hafa fundist fornar kirkjurústir.
Tomo Milicevic
Tomislav "Tomo" Miličević (fæddur 3. september, 1979, í Sarajevo í Bosníu og Hersegóvínu) er bandarískur tónlistarmaður og plötuframleiðandi. Tomo er þekktur fyrir að vera gítarleikari í rokkhljómsveitinni 30 Seconds to Mars með þeim bræðrum Jared og Shannon Leto.
Jaroslav Hašek
Jaroslav Hašek (30. apríl 1883 – 3. janúar 1923) var tékkneskur rithöfundur, blaðamaður og bóhem, þekktastur fyrir skáldsögu sína um Góða dátann Svejk, sem honum tókst þó ekki að ljúka við.
Hašek var fæddur í Prag, sem þá tilheyrði Austurrísk-ungverska keisaradæminu. Foreldrar hans voru fátækir og hann ólst upp við kröpp kjör og rótleysi sem setti mark sitt á líf hans. Faðir hans dó af völdum ofneyslu áfengis þegar hann var þrettán ára og tveimur árum síðar þurfti hann að hætta í skóla en tókst þó síðar að ljúka verslunarprófi. Hann vann um tíma í banka og einnig sem hundasölumaður, sem hann gerði einmitt að starfi Svejks. Hann kaus þó helst að vinna við ritstörf og njóta þess frjálsræðis sem það veitti.
Árið 1906 gerðist hann anarkisti og varð ári síðar ritstjóri anarkistatímaritsins Komuna. Þetta varð til þess að lögreglan fylgdist vandlega með ferli hans og hann var handtekinn hvað eftir annað og hnepptur í fangelsi. Í upphafsköflum Svejks gerir hann einmitt gys að starfsaðferðum lögreglu keisaradæmisins þegar hún reynir að fanga andófsmenn í net sín.
Árið 1907 varð hann ástfanginn af stúlku sem hét Jarmila Mayerová en foreldrum hennar leist ekki á hann sem tengdason og þess vegna dró hann úr rótttækni sinni og reyndi að hafa viðurværi sitt af skriftum. Árið 1909 sendi hann frá sér 64 smásögur og gerðist líka ritstjóri tímarits um dýralíf en var fljótlega rekinn fyrir að birta greinar um ímynduð dýr sem hann hafði spunnið upp. Hann giftist Jarmilu 1910 en sambúð þeirra entist aðeins í þrjú ár.
Hašek var kvaddur í herinn eftir að fyrri heimsstyrjöldin hófst og eru margar persónur í Góða dátanum Svejk byggðar á fólki sem hann kynntist í stríðinu. Hann féll í hendur Rússa í september 1915 og var sendur í fangabúðir, þar sem hann var gerður að ritara fangabúðastjórans og sleppt úr haldi 1916 en var áfram í Rússlandi. Eftir októberbyltinguna 1917 gekk hann í flokk bolsévikka, var tekinn í Rauða herinn og varð undirforingi þar. Hann giftist líka öðru sinni (en var þó enn kvæntur Jarmilu). Hann sneri aftur til Prag 1920 en var úthrópaður af sumum sem föðurlandssvikari og tvíkvænismaður.
Persónan Svejk hafði fyrst komið fram í smásagnasafni sem Hašek sendi frá sér 1912 en það var ekki fyrr en í stríðinu sem góði dátinn fór að mótast í þá mynd sem síðar varð. Hašek hafði upphaflega ætlað að skrifa sex binda verk um Svejk en hann var farinn að heilsu þegar hann kom aftur heim til Tékklands, hafði fengið berkla í stríðinu og áratuga sukk og óhollt líferni hafði sett mark sitt á hann, hann var veikur og þjáðist af offitu, og undir það síðasta skrifaði henn ekki sjálfur, heldur las texann fyrir. Hann hafðist þá við í þorpinu Lipnice og þar dó hann í ársbyrjun 1923, 39 ára að aldri. Hann náði ekki að ljúka við fjórðu bókina (vinur hans gerði það) og fimmta og sjötta bókin sem hann hafði fyrirhugað voru aldrei skrifaðar.
Bækurnar fjórar eru yfirleitt gefnar út í einu lagi undir nafninu Ævintýri góða dátans Svejk í heimsstyrjöldinni en oftast er bókin þó bara kölluð Góði dátinn Svejk. Hún hefur verið þýdd á yfir sextíu tungumál og nýtur stöðugra vinsælda. Hún er ein fyrsta og jafnframt þekktasta skáldsagan sem skrifuð var gegn stríði og hernaðarbrölti en er jafnframt hörð ádeila á þjóðrembu og hrokafulla valdhafa. Hún er langþekktust allra verka Hašeks en auk hennar skrifaði hann meðal annars um 1500 smásögur.
Alþjóðasamband Rauða krossins og Rauða hálfmánans
Alþjóðasambandið er ekki sjálfstæð stofnun heldur samstarfsfélag landsfélaga Rauða krossins og Rauða hálfmánans með aðsetur í Genf. Það var stofnað árið 1919 og hefur það að markmiði að stunda hjálparstarf sem ekki er nauðsynlega bundið átakasvæðum. Helstu verkefni þess hafa verið aðstoð á náttúruhamfarasvæðum auk fyrirbyggjandi fræðslu meðal annars um heilsuvernd víða um heim.
Þróunar- og uppbyggingarstarf er einnig mikilvægur þáttur í starfsemi Alþjóðasambandsins. Komi til náttúruhamfara eða annarra stórra áfalla getur þurft að koma viðkomandi landi til aðstoðar í kjölfar þess. Slík aðstoð getur varað í langan tíma, mörg ár jafnvel, og miðar að því að gera íbúunum kleift að takast á við lífið á nýjan leik. Starfsmenn Alþjóðasambandsins sinna þessu verkefni í samvinnu við heimamenn og viðkomandi landsfélag.
Alþjóðasambandið er í nánum tengslum við landsfélög hreyfingarinnar og lýtur stjórn þeirra en landsfélögin tilnefna fulltrúa á allsherjarfund sem haldinn er árlega. Alþjóðasambandið lætur til sín taka í uppbyggingu nýrra landsfélaga og styður við starfsemi þeirra sem fyrir eru.
Íslenskir sendifulltrúar hafa tekið þátt í starfi Alþjóðasambandins til margra ára og starfað á þess vegum á erlendum vettvangi.
Þyrnihlynur
Þyrnihlynur (fræðiheiti: Acer crataegifolium ) er runni eða lítið lauftré af ættkvísl hlyna (Acer) sem er frá Japan. Hann getur orðið 5 til 10 m hár.
Brentford FC
thumb|Griffin Park sem var heimavöllur liðsins 1904-2020. thumb|Brentford Community Stadium er nálægt Kew Bridge. Brentford Football Club er enskt knattspyrnulið frá Brentford í vestur-London sem spilar í ensku úrvalsdeildinni. Liðið var stofnað árið 1889 og spilaði á heimavelli sínum Griffin Park frá 1904-2020. Frá 2020 spilaði liðið á nýjum velli; Brentford Community Stadium. Helstu andstæðingar eru nágrannaliðin Fulham FC og Queens Park Rangers.
Liðið komst í efstu deild 2021 eftir umspil en það hafði ekki spilað þar í nær 75 ár (1946-1947). Liðið endaði í 13. sæti tímabilið 2021-2022 og 9. sæti tímabilið eftir.
ICN Business School
ICN Business School er evrópskur verslunarskóli með skólalóðir í La Défense, Berlín, Nürnberg og Nancy. Hann er stofnaður 1905. Árið 2019, var meistaranám hans í stjórnun (Master in Management program) í 54. sæti á heimsvísu skv. The Financial Times. ICN býður einnig upp á doktorsnám (PhD nám), sem og ýmis meistaranám (Master programmes) í sérhæfðum stjórnsviðum, svo sem: markaðssetningu, fjármálasvið, eða frumkvöðlastarfsemi. Nám hans eru þrí-faggild af hinum alþjóðlegu samtökum AMBA, EQUIS, and AACSB (evrópskar og norður amerískar faggildingarnefndir (samtök) fyrir MBA gráður). Skólinn á yfir 15 000 hollvini (alumni) í verslun og stjórnmálum, svo sem: Nicolas Thévenin (Franska kaþólska erkibiskupinn) og Masséré Touré (Stjórnmálamenn Fílabeinsstrandarinnar).
Púðursykur
thumb|right|Misdökkur púðursykur. Púðursykur er sykur sem unninn er úr sykurreyr og inniheldur dálítið af melassa. Melassi er aukaafurð sem fellur til við vinnslu strásykurs úr sykurreyr. Oftast er púðursykur gerður með því að blanda melassa og öðrum efnum eins og til dæmis karamellu út í hreinsaðan strásykur. Melassinn gefur sykrinum brúnan lit og raka, þar sem hann inniheldur dálítið af vatni. Ljós púðursykur inniheldur um 3,5% melassa en dökkur púðursykur yfir 6%.
Hrásykur eru sykurkristallar sem líka innihalda nokkuð af melassa og öðrum efnum sem gefa honum brúnan lit. Muscovado-sykur er sömuleiðis lítið hreinsaður brúnn hrásykur sem er með minni sykurkristalla en venjulegur strásykur.
Tenglar
fa:شکر سرخ 黒砂糖
Basknesk-íslenskt blendingsmál
thumb|right|300px|[[Vestfirðir, þaðan sem handritið með blendingsmálinu kemur]] Basknesk-íslenskt blendingsmál var blendingsmál með innblæstri frá baskneskum, germönskum og rómönskum tungumálum. Það er varðveitt í íslenskum handritum með orðasöfnum frá 17. og 18. öld. Tungumálið var sennilega notað í samskiptum milli baskneskra sjómanna og þjóða við strendur Norður-Atlantshafsins, þar á meðal íslensks alþýðufólks í Vestfjörðum. Óvíst er hvar blendingsmálið varð til. Það getur hafa orðið til á Íslandi en vegna annarra evrópskra tungumála, sem koma við sögu, er hugsanlegt að málið hafi þróast annars staðar og að Baskarnir hafi komið með málið til Íslands, þar sem það varð skrifað niður.
Í skjali AM 987 4:to, sem er varðveitt hjá Stofnun Árna Magnússonar í íslenskum fræðum, eru tvö basnesk-íslensk orðasöfn með nöfnunum Vocabula Gallica ('frönsk orð') og Vocabula Biscaica ('Biskaja-orð'). Í lok Vocabula Biscaica, sem samtals inniheldur 278 orð, setningar og töluorð, eru sumar baskneskar setningar blandaðar með ensku, frönsku, hollensku, spænsku og þýsku orði. Basknesk-íslenskt blendingsmál er sem sé ekki blanda af basknesku og íslensku, heldur af basknesku og öðrum málum. Nafn sitt hefur það af því að það var skrifað niður á Íslandi og þýtt á íslensku.
Blendingsmálaþættir í Vocabula Biscaica
thumb|right|160px|[[Fiskveiði var ástæða þess að basknesku sjómenn fóru til Íslands. Hvalveiðar var lengi mikilvægur iðnaður í Baskalandi, eins og maður getur séð á skilti Ondarroa-bæjar]] thumb|right|160px|Skjaldarmerki [[Snæfellsbær|Snæfellsbæjar áminnir hversu mikilverð fiskiveiðin er einnig á Íslandi]]
Orðanúmer töflunnar eru eins og í AM 987 4:to. Setningarnar á blendingsmálinu og íslensku eru sóttar frá Deen, bls. 102-105. Nútímalegu basknesku setningarnar koma frá basknesku, ensku og frönsku Wikipediunni.
Orð af rómönskum uppruna
Einnig annars staðar í Vocabula Biscaica og hinu basknesk-íslenska orðasafni eru mörg frönsk og spænsk orð. Til dæmis er baskneska orðið eliza „kirkja“ í byrjun orðasafnsins tengt frönska orðinu église og spænska orðinu iglesia. Þetta er þó ekki ummerki blendingsmálsins, heldur afleiðing af áhrifum frönsku og spænsku á basknesku í gegnum tíðina, enda hefur baskneska tekið mörg tökuorð frá grannþjóðum sínum. Auk þess geta margir basknesku sjómannanna sem komu til Íslands haft verið fjöltyngdir og talað frönsku og/eða spæsku. Það mundi til dæmis útskýra af hverju já er þýtt með bæði basknesku bai og frönsku vÿ (nútímaleg stafsetning oui) í lok Vocabula Biscaica.
Saga orðasafnanna
Eintakið sem er varðveit af Vocabula Biscaica er afritun gerð af Jóni Ólafssyni úr Grunnavík. Jón Helgason á Kaupmannahafnarháskóla fannn afritunina, saman með Vocabula Gallica, á 3. áratug 20. aldar. Hann afritaði orðasöfnin, þýddi íslensku orðin á þýsku og sendi svo afritin til prófessors Christianusar Corneliusar Uhlenbeck í háskólanum í Leiden í Hollandi. Uhlenbeck var nafntogaður baskneskufræðingur en hann hætti við háskolann árið 1926 og gaf þess vegna orðasöfnin nemanda sínum, Nicolaas Gerard Hendrik Deen. Deen skrifaði doktorsritgerð sína um basknesk-íslensku orðasöfnin tvö, auk annars skjals með slitrum úr þriðja orðasafninu. Ritgerðin hét Glossaria duo Vasco-Islandica en hún var skrifuð á latínu en meirihluti orðanna var þýddur á þýsku og spænsku. Ár 1986 kom frumhandritið með orðasöfnunum aftur frá Danmörku til Íslands.
Slitrin af þriðja orðasafnsinu, sem nú er glatað, eru í bréfi skrifuðu af Sveinbirni Egilssyni. Í bréfinu nefndi hann skjal með átta blaðsíðum. „Þeim fylgdu 2 blöð eins stór með kátlegar glósur mér hreint óskiljandi“, skifaði Sveinbjörn en svo afritaði hann ellefu orð eins og dæmi. Orðasafnið hefur síðar glatast en bréfið með dæmunum ellefu er enn til á Landsbókasafni Íslands. Þó eru engin blendingsmáladæmi þar á meðal.
Í kringum 2008 uppgötvaðist fjórða basknesk-íslenska orðasafnið í Houghton-bókasafninu á Harvard-skólanum. Sá sem hafði skrifað ritið vissi ekki að hann væri að herma eftir basknesk-íslensku orðasafni og hafði merkt blaðið sitt með „Nokkrar latínuglósur“. Þar var hægt að greina 68 orð og stuttar setningar, sumt af því hafði þegar verið hluti af orðasafni Deens.
Landlukt land
thumb|Landlukt lönd eru á þessu korti lituð græn. Landlukt land er land sem hefur ekki strandlengju að sjó. Í heiminum eru 44 landlukt lönd, og þar af eru tvö, Úsbekistan (í Mið-Asíu) og Liechtenstein (í Vestur-Evrópu), tvílandlukt, það er að segja, að öll löndin sem að þeim liggja eru líka landlukt. Það fyrrnefnda er stærra, en stærsta landlukta landið er Kasakstan (líka í Mið-Asíu). Hið minnsta er Vatíkanið (í Vestur-Evrópu). Eþíópía er fjölmennasta landlukta landið (síðan 24. maí 1991 þegar það varð landlukt, eða frá því að Eritrea varð sjálfstætt land). Ekkert ríki er umlukið af fleiri löndum en Austurríki. Það er umlukið 8 löndum. Úsbekistan, sem er tvílandlukt, er umlukið 5 löndum. Nokkur fleiri landlukt ríki njóta takmarkaðrar viðurkenningar, til dæmis Kósovó í Suðaustur-Evrópu, og Artsak-lýðveldið (líka kallað Nagornó-Karabak-lýðveldið) sem er tvílandlukt.
Árið 1990 var fjöldi landluktra landa 30 í heiminum. Þeim fjölgaði eftir að Sovétríkin liðuðust í sundur og Júgóslavía varð líka að fleiri löndum og umdeildum svæðum eins og Kósovó.
Það fylgir því óhagræði, t.d. í efnahagslegu tilliti að hafa ekki beinan aðgang að sjó. Þá þarf að treysta á önnur lönd um flutning á vörum. Í flestum tilvikum er þó um flugvöll að ræða, en sum lönd hafa engan eins og Liechtenstein (og Vatíkanið). Sum landlukt lönd eru hins vegar mjög vel stæð, til dæmis þau sem eru í Evrópu (þó ekki Moldóva), það er löndin Liechtenstein, Sviss og Austurríki.
Forsetakosningar á Íslandi 2020
Forsetakosningar á Íslandi 2020 fóru fram 27. júní 2020. Guðni Th. Jóhannesson, sitjandi forseti Íslands, tilkynnti í nýársávarpi sínu 1. janúar 2020 að hann myndi sækjast eftir endurkjöri.
Tveir frambjóðendur, Guðni Th. Jóhannesson forseti Íslands og Guðmundur Franklín Jónsson hótelstjóri og fyrrverandi verðbréfasali skiluðu meðmælalistum í öllum kjördæmum.
Guðni var sigurvegari kosninganna og hlaut hann 92,2% greiddra atvæða. Kjörsókn var tæp 66,9%.
Framkvæmd kosninganna
Sú nýbreytni var tekin upp við framkvæmd kosninganna að söfnun undirskrifta frá meðmælendum mátti fara fram með rafrænum hætti vegna heimsfaraldurs COVID-19.
Þann 26. júní, degi fyrir kosningar, var tilkynnt að kjósendur í sóttkví vegna COVID19 gætu ekki kosið. Þeirri ákvörðun var mótmælt víða og úr varð að fólk í sóttkví gat kosið í gegnum bílrúðu á bílaplani hjá embætti Sýslumannsins á höfuðborgarsvæðinu. .
Á kjördag komu fram ábendingar um að betur hefði mátt standa að framsetningu kjörseðils og töldu sumir að kassar til að setja kross, framan við nöfn frambjóðenda hefðu auðveldað nýjum kjósendum að setja merki á réttan stað. Óvíst er hversu mikil áhrif þessi framsetning hafði á fjölda ógildra atkvæða.
Skoðanakannanir
Í undanfara kosninganna stóðu ýmsir fjölmiðlar fyrir netkönnunum með sjálfvöldu úrtaki en þær eru ekki áreiðanlegar þar sem ekki er unnt að yfirfæra niðurstöður á alla kjósendur. Stuðningur við Guðmund Franklín var gjarnan mun meiri í netkönnunum með sjálfvöldu úrtaki en þeim skoðanakönnunum sem unnar voru með viðurkenndum vísindalegum aðferðum. Sem dæmi tilgreindu yfir 75% þátttakenda í slíkri könnun á Útvarpi Sögu að þeir hygðust kjósa Guðmund Franklín Jónsson.
== Niðurstöður ==
Evrópuþingið
thumb|right|Merki Evrópuþingsins Evrópuþingið er þing Evrópusambandsins (ESB). Sumar aðrar alþjóðastofnanir hafa yfir að ráða þingum en Evrópuþingið sker sig úr að því leytinu til að þingmennirnir eru kosnir beint af borgurum Evrópusambandsins. Alls sitja 751 þingmaður á þinginu.
Völd þingsins
Líta má á Evrópuþingið sem neðri deild löggjafa Evrópusambandsins þar sem Ráðherraráðið er efri deildin, saman fara þessar stofnanir með löggjafarvaldið innan ESB. Þingið getur þannig samþykkt, gert breytingartillögur eða hafnað flestum reglugerðum, tilskipunum, tilmælum og álitum. Innyrðis valdahlutföll þingsins og Ráðherraráðsins eru þó misjöfn eftir því á hvaða sviði löggjöfin er en þróunin hefur verið í þá átt að veita þinginu meiri völd. Þingið getur líka samþykkt eða hafnað fjárlögum ESB.
Evrópuþinginu er einnig ætlað að veita framkvæmdastjórninni lýðræðislegt aðhald. Þingið þarf að leggja blessun sína yfir skipun nýrrar framkvæmdastjórnar og það getur með ⅔ hluta atkvæða lýst vantrausti á hana þannig að hún þurfi að segja af sér.
Drög að Stjórnarskrá Evrópusambandsins gerðu ráð fyrir því að auka enn völd þingsins þannig að það löggjafarvald í nánast öllum málaflokkum og veita því algjöra stjórn yfir fjárlögum ESB. Stjórnarskráin tók aldrei gildi en sum ákvæði hennar um aukin völd Evrópuþingsins tóku gildi með Lissabon-sáttmálanum árið 2009.
Staðsetning
Þó að þær stofnanir ESB sem fara með framkvæmdavaldið (framkvæmdastjórnin og Evrópska ráðið) séu staðsettar í Brussel þá var það gert að skilyrði í Amsterdamsamningnum að þingið hittist mánaðarlega í Strasbourg. Af praktískum ástæðum fer þó öll undirbúningsvinna og nefndarstarf fram í Brussel í nálægð við hinar stofnanir ESB. Ofan á þetta þá er aðalskrifstofa þingsins í Lúxemborg og þar er megnið af starfsfólki þess. Þingið kemur aðeins saman 4 daga í mánuði í Strasbourg þar sem það afgreiðir málin og greiðir atkvæði en aðrir fundir eru haldnir í Brussel. Þingið hefur sjálft óskað eftir því nokkrum sinnum að það fái sjálft að ráða því hvar það skuli vera staðsett enda er mikið óhagræði í þessu kerfi, en það er undir aðildarlöndunum komið að gera þeir breytingar sem þarf til að leyfa þinginu það og Frakkar vilja endilega halda því í Strasbourg.
Þinghópar
Eftirtaldir þinghópar eru starfandi eftir kosningarnar 2019:
Barnafoss (Skjálfandafljót)
Barnafoss (eða Barnafellsfoss) er í Skjálfandafljóti á móts við bæinn Barnafell í Ljósavatnshreppi. Barnafell hét áður Miðfell samkvæmt Þjóðsögum Jóns Árnasonar og hét fossinn þá Miðfellsfoss, en breytti um nafn eins og bærinn vegna slyss sem þar varð fyrir rúmum þrjú hundruð árum. Börn sem voru að leik í snarbröttu túninu, sem hallaði að fljótinu, köstuðust í tunnu niður túnið og fram af gilbarminum og drukknuðu í fossinum sem síðan var nefndur ýmist Barnafellsfoss eða Barnafoss.
Sjödepla
Sjödepla (fræðiheiti: Coccinella septempunctata) er algengasta maríubjallan í Evrópu.
Útbreiðsla
Evrópa, Norður Afríka, Kýpur, Rússland, Kákasus, Síberia, Hvítarússland, Úkraína, Moldóva, Kazakhstan, Mið Asía, Vestur Asíu, Miðausturlönd, Afghanistan, Mongólía, Kína, norður og suður Kórea, Pakistan, Nepal, Norður Indland, Japan, suðaustur Asía. Einnig í Norður Ameríku (tegundin var flutt inn til Bandaríkjanna) og hitabelti Afríku.
Framburður
thumb|right|Enska skammstöfunin IPA skrifuð með táknum [[Alþjóðlega hljóðstafrófið|alþjóðlega hljóðstafrófsins.]] Framburður er það hvernig orð eru sögð (borin fram) í töluðu máli, venjulega með vísun til hljóðfræðinnar og hljóðkerfis hvers tungumáls. Framburður getur verið mismunandi milli hópa málhafa í tilteknu tungumáli. Í íslensku má nefna sem dæmi um staðbundinn framburð bæði norðlenskan framburð og skaftfellskan einhljóðaframburð.
RES Orkuskóli
thumb|right|350px|Merki skólans RES - Orkuskólinn var alþjóðleg háskólastofnun á sviði endurnýjanlegra orkugjafa sem tók formlega til starfa á Akureyri, Sumardaginn fyrsta 20. apríl 2006. Enskt heiti skólans er RES - The School for Renewable Energy Science. Skólinn hætti starfsemi árið 2011.
Meginverkefni RES
Meginverkefni RES er að útskrifa meistaranema í vistvænni orkunýtingu. Háskóli Íslands og Háskólinn á Akureyri veita sameiginlega hina formlegu M.Sc. gráðu í endurnýjanlegum orkugjöfum. Það er samkvæmt samstarfssamningi háskólanna við RES.
Fimm sérsvið endurnýjanlegra orkugjafa
Á vegum RES og samstarfsaðila er boðið upp á meistaranám upp á 45 einingar eða 90 ECTS samkvæmt Bologna-ferlinu um samræmingu háskólastigs í Evrópu.
Á námsárinu 2010 býður skólinn upp á nám á fimm sérsviðum: Jarðhita; efnarafalar og vetni; lífmassi; vatnsafl; og sérstakri braut á sviði orkukerfa og orkustjórnun.
Gert er ráð fyrir því að á komandi árum verði að auki kenndar brautir á sviði vindorku, öldu- og sjávarfallaorku annars vegar og sólarorku hins vegar.
Nemendur
Á fyrsta starfsári meistaranámsins 2008-9 útskrifuðust 30 kandídatar frá níu þjóðríkjum. Þeir koma frá Bandaríkjunum, Lettlandi, Portúgal, Póllandi, Rússlandi, Slóvakíu, Slóveníu, Tékklandi, Ungverjalandi og Þýskalandi.
Á öðru starfsári meistaranámsins 2009-10 útskrifuðust 35 kandídatar frá 11 þjóðríkjum. Þeir komu frá Bandaríkjunum (7), Íslandi (2), Finnlandi (1), Eistlandi (1), Póllandi (14), Kazakhstan (1), Slóvakíu (2), Slóveníu (1), Ungverjalandi (2), Mexíkó (3) og Chile (1).
Námsárið 2010-2011 er áætlað að 49 meistaranemar frá 12 þjóðríkjum útskrifist frá skólanum. Þeir koma frá Bandaríkjunum (8), Frakklandi (1), Íslandi (4), Eistlandi (1), Póllandi (27), Rússlandi (1), Malasíu (1), Slóvakíu (1), Slóveníu (1), Kanada (2), Spáni (1) og Þýskalandi (1).
Að auki hafa ýmsir sótt einstaka námskeið einkum yfir sumartímann.
Starfslið og kennarar RES
Stór hluti kennara RES er alþjóðlegur en að skólanum koma einnig prófessorar og kennarar frá Háskólanum á Akureyri, Háskóla Íslands, ÍSOR, og innlendum orku- og verkfræðifyrirtækjum. Af alþjóðlegu starfsliði skólans eru flestir með prófessorstöðu við samstarfsskóla RES.
Á starfsárinu 2010-11 eru samtals 65 alþjóðlegir sérfræðingar að kenna við meistaranám RES. 35 þeirra koma erlendis frá og 30 þeirra eru íslenskir. Því til viðbótar koma 16 sérfræðingar einkum frá íslenskum orku- og verkfræðifyrirtækjum að lokaverkefnum nemenda.
Einkarekin háskólastofnun
RES Orkuskólinn er einkarekin mennta- og vísindastofnun, en starfar án ágóðasjónarmiða. Það er einkahlutafélagið Orkuvörður sem starfrækja RES Orkuskóla. Eigendur Orkuvarða ehf. eru Þekkingarvörður ehf., RARIK, KEA, Gift fjárfestingafélag, Landsvirkjun, Norðurorka, Akureyrarbær og Landsbanki Íslands. Að stofnun RES hafa komið margvísleg innlend fyrirtæki og stofnanir en að auki byggir skólinn byggir á formlegu samstarfsneti bæði innlendra- og erlendra rannsóknar- og háskólastofnanna.
4. mars
4. mars er 63. dagur ársins (64. á hlaupári) samkvæmt gregoríska tímatalinu. 302 dagar eru eftir af árinu.
Gó
thumb|right|Góborð, töflur og körfur. Gó (e. Go) er borðspil sem tveir spila. Það er kallað wéiqí á kínversku (hefðbundin kínverska: 圍棋; einfölduð kínverska: 围棋), igo (囲碁) eða go (碁) á japönsku, og baduk á kóresku (hangúl: 바둑). Spilið á uppruna sinn í Kína löngu áður en elstu ritheimildir á 5. öld f.Kr. geta þess. Það er vinsælast í Austur-Asíu, en hefur á síðari árum notið nokkurra vinsælda annars staðar líka. Gó er þekkt fyrir að vera taktískt flókið spil þrátt fyrir einfaldar reglur.
Ásmundur Einar Daðason
Ásmundur Einar Daðason (fæddur 29. október 1982) er mennta- og barnamálaráðherra Íslands, alþingismaður Framsóknarflokksins í Norðvesturkjördæmi og formaður félags sauðfjárbænda í Dalasýslu. Áður en Ásmundur Einar var kjörinn á þing starfaði hann sem sauðfjárbóndi á Lambeyrum í Dalasýslu og rak hann þar innflutnings- og sölufyrirtæki með vörur fyrir landbúnað til 2011.
Ásmundur er menntaður sem búfræðingur frá Landbúnaðarháskólanum á Hvanneyri 2002 og árið 2007 lauk hann B.Sc.-próf í almennum búvísindum frá Landbúnaðarháskóla Íslands.
Ásmundur Einar sat í stúdentaráði Landbúnaðarháskóla Íslands, Hvanneyri, 2001-2002, var formaður þess 2004-2005. Formaður Félags sauðfjárbænda í Dalasýslu 2005-2010 og Formaður svæðisfélags Vinstri hreyfingarinnar - græns framboðs í Dölum 2005-2007. Þá sat hann í háskólaráði Landbúnaðarháskóla Íslands 2009.
Ásmundur var þann 15. nóvember 2009 kosinn formaður Heimssýn, hreyfingar sjálfstæðissinna í Evrópumálum.
Ásmundur Einar var kjörinn á þing fyrir Vinstrihreyfinguna-grænt framboð en sagði sig svo úr þingflokki þeirra þegar hann studdi vantrauststillögu á ríkisstjórnina 13. apríl 2011. Sagði Ásmundur að hann studdi ríkistjórnina ekki í mörgum málum þar á meðal Evrópumálunum.
Ásmundur Einar var einn þeirra þingmanna Vinstri hreyfingarinnar sem hafði miklar efasemdir við Icesave samkomulagið og sat meðal annars í fjárlaganefnd á þeim tíma, var hann beittur miklum þrýstingi að samþykkja málið.
Þann 1. júní 2011 gekk Ásmundur Einar til liðs við Framsóknarflokkinn.
Ásmundur Einar var kjörinn aftur á þing vorið 2013 þá fyrir Framsóknarflokkinn. Skipaði hann annað sæti lista Framsóknarmanna í Norðvesturkjördæmi.
Ásmundur Einar sat á þingi frá 2013-2016 og settist svo aftur á þing eftir Alþingiskosningar haustið 2017 og tók við embætti félags- og jafnréttismálaráðherra það ár. Hann breytti hins vegar ráðherratitli sínum til þess að endurspegla áherslu sína á málefni barna hinn 31. desember 2018 yfir í að vera félags- og barnamálaráðherra.
Árið 2020 steig Ásmundur Einar fram í viðtali við Morgunblaðið og lýsti æsku sinni og uppeldi og þeim áhrifum sem reynsla hans hafi haft á hans fullorðinsár. Á grunni þeirrar reynslu sinnar hefur Ásmundur Einar þekkingu á því hvernig er að vera barn þar sem ekki sé alveg allt með felldu í nærumhverfinu og aðstoðar þörf. Má með sanni segja að þessi reynsla hafi verið einn helsti hvatinn að því að aðaláherslumál Ásmundar Einars þegar hann hlaut embætti félagsmálaráðherra hafi verið málefni barna og ein ástæða þess að hann hafi breytt embættistitlinum yfir í að vera félags- og barnamálaráðherra.
Árið 2020 lagði Ásmundur Einar fram á Alþingi frumvarp til laga um samþættingu þjónustu í þágu farsældar barna. Frumvarpið er afurð mikils og góðs samstarfs, þvert á þingflokka innan þings kjörtímabilsins sem það var lagt fram á, og er til marks um þá sýn að málefni barna séu hafin yfir hefðbundna flokkadrætti. Frumvarpið miðar að því að þau kerfi sem veita börnum, og aðstandendum þeirra, þjónustu séu samþætt á þann hátt sem lýst var hér áður og geti betur unnið saman að farsæld barna sem þau veita þjónustu.
Frumvarpinu fylgdu tvö önnur frumvörp, annars vegar frumvarp til laga um Barna- og fjölskyldustofu og hins vegar frumvarp til laga um Gæða- og eftirlitsstofnun velferðarmála. Um tvær nýjar stofnanir, á grunni eldri stofnana, er að ræða sem ætlað er að framfylgja lögum um samþættingu þjónustu í þágu farsældar barna. Frekari umfjöllun um málið má finna í stuttu yfirliti hér.
Frumvörpunum fylgdi fjárhagslegt mat á ávinningi þeirra breytinga sem til er boðað í frumvörpunum sjálfum. Utanaðkomandi hagfræðingur framkvæmdi matið og kom þar í ljós að fjárfesting af þeim toga sem frumvörpin fela í sér til breytinga á kerfum sem veita börnum þjónustu geta annars vegar fækkað þeim áföllum sem börn verða fyrir sem og aðstoðað þau við að takast á við þau áföll sem verða. Fjárfesting af þessum toga skilar, samkvæmt matinu, um 11% ávöxtun fyrir íslenska ríkið, sem er sambærileg ávöxtun og við allra arðbærustu fjárfestingar ríkisins hingað til (sbr. Flugstöð Leifs Eiríkssonar og Kárahnjúkavirkjun). Meira hér.
Ásmundur Einar hyggst einnig leggja fram frumvarp til breytinga á fleiri lögum til þess að styðja við lög um samþættingu þjónustu í þágu farsældar barna, þar ber hæst að miklar breytingar eru fyrirhugaðar á barnaverndarlögum, auk þess sem breyta mun þurfa lögum um félagsþjónustu sveitarfélaga. Þar að auki munu koma fram frumvörp til breytinga á öðrum lögum er varða þau kerfi sem veita börnum farsældarþjónustu, til að mynda í menntakerfi og heilbrigðiskerfi.
Í upphafi kjörtímabils lagði Ásmundur Einar upp með að endurskoða lög um fæðingar- og foreldraorlof, sem áttu 20 ára afmæli árið 2020, og á afmælisárinu að koma með frumvarp til nýrra laga þar sem fæðingarorlof yrði lengt úr 9 mánuðum í 12 mánuði. Ný lög um fæðingar- og foreldraorlof voru samþykkt í lok árs 2020 og öll börn sem fæðast, eru tekin í varanlegt fóstur, eða ættleidd 1. janúar 2021 eða síðar, geti notið umönnunar beggja foreldra sinna (sé tveimur foreldrum til að dreifa) heima við í 12 mánuði. Meginreglan er sú að orlofstímabilið skiptist að jöfnu milli beggja foreldra, þ.e. hálft ár/hálft ár, en 1,5 mánuður er framseljanlegur milli foreldra. Þá er í nýjum lögum einnig tekið enn meira tillit en áður til þeirra aðstæðna þar sem aðeins einu foreldri er til að dreifa, af margvíslegum orsökum. Einnig er komið fjárhagslega til móts við þá foreldra sem þurfa að ferðast um langan veg til að sækja fæðingarþjónustu. Síðast en ekki síst er orðalag nýju laganna kynhlutlaust, þ.e. ekki er rætt um ,,móður" eða ,,föður", heldur ,,foreldri" í öllum tilvikum.
Á árinu 2020 lagði Ásmundur Einar einnig fram frumvarp til laga um hlutdeildarlán sem varð að lögum í september það ár. Markmið hlutdeildarlána er að auðvelda ungum einstaklingum og tekjulægri að eignast eigið húsnæði. Hlutdeildarlán virka þannig að sú fjárhæð sem einstaklingar þurfa að reiða af hendi til kaupa á húsnæði lækkar umtalsvert, eða niður í 5% af markaðsvirði. Ríkið kemur til móts við einstaklinginn með 20% hlutdeildarláni og það sem eftir stendur tekur einstaklingurinn að láni frá fjármálastofnun. Hlutdeildarlán bera ekki vexti á lánstímanum en endurgreiðast við sölu fasteignarinnar í sama hlutfalli, þ.e. 20% af söluvirði eignarinnar. Þannig tekur ríkið á sig áhættu af lækkun markaðsverðs til móts við einstaklinginn en nýtur einnig góðs af því hafi verð hækkað, líkt og einstaklingurinn sjálfur.
Ásmundur Einar hefur tilkynnt að hann hyggist bjóða sig fram til þings að nýju í kosningum árið 2021, en ekki í sínu gamla kjördæmi (NV-kjördæmi) heldur í Reykjavíkurkjördæmi Suður. Stjórnmálaflokkur Ásmundar Einars hefur átt undir högg að sækja í kjördæminu undanfarin ár, en Ásmundur Einar telur að flokkurinn þurfi að ná fótfestu í þéttbýli til þess að halda áfram að vera leiðandi afl kerfisbreytinga á borð við áframhaldandi breytingar í málefnum barna á Íslandi.
Þorpið
Þorpið getur átt við eftirfarandi:
Raoul Wallenberg
Raoul Gustaf Wallenberg (f. 4. ágúst 1912; horfinn árið 1945 og líklega dáinn 17. júlí 1947) var sænskur viðskiptamaður, erindreki og mannúðarvinur. Wallenberg var sérstakur sendifulltrúi Svía í Búdapest á tíma Helfararinnar í seinni heimsstyrjöldinni. Hann er frægur fyrir að hafa bjargað þúsundum ungverskra Gyðinga undan ofsóknum nasista með því að úthluta þeim sérstökum vegabréfum og veita þeim skýli í byggingum sænska sendiráðsins. Þegar her Sovétríkjanna hertók Búdapest undir lok stríðsins handtóku Sovétmenn Wallenberg og færðu hann í fangelsi. Aldrei hefur fyllilega verið upplýst um afdrif Wallenbergs en talið er að hann hafi látist í haldi Sovétmanna. Ríkisstjórn Sovétríkjanna tilkynnti síðar að Wallenberg hefði látist í Lúbjanka-fangelsinu í Moskvu þann 17. júlí 1947.
Æviágrip
Raoul Wallenberg fæddist árið 1912. Faðir hans og Marcus Wallenberg, einn helsti iðnjöfur Svíþjóðar, voru bræðrasynir. Faðir Wallenbergs var sjóliðsforingi í sænska herflotanum en hann lést þremur mánuðum áður en Raoul fæddist. Raoul Wallenberg tók stúdentspróf árið 1930 en dvaldi síðan í fjögur ár við háskólanám í Bandaríkjunum. Hann ferðaðist víðs vegar um Bandaríkin á námsárunum til að vinna fyrir sér. Eftir að hann lauk námi í byggingarlist við Michigan-háskóla sneri Wallenberg heim til Svíþjóðar og gerðist kaupmaður. Wallenberg varð einn af stjórnendum sænsks fyrirtækis sem var kallað Miðevrópska verslunarfélagið. Á vegum þess verðaðist hann mikið um Mið-Evrópu og varð sérlega kunnugur málefnum Ungverjalands.
Störf í Búdapest
Árið 1944 fór Franklin D. Roosevelt Bandaríkjaforseti fram á það við Flóttamannaráð Bandaríkjanna að reynt yrði að hjálpa ofsóttum Gyðingum í Búdapest. Ungverjaland var í liði með Öxulveldunum í seinni heimsstyrjöldinni og því náði útrýmingarherferð nasista á Gyðingum til landsins. Hentugt þótti að Svíi yrði fenginn til starfsins og því var Wallenberg ráðinn sendiráðsritari í sænska sendiráðinu í Búdapest með það að markmiði að vera ofsóttum Gyðingum innan handar.
Wallenberg mætti til starfa í Búdapest þann 9. júlí 1944. Þýskur her hafði þá sest að í borginni þar sem Hitler var farinn að vantreysta ungverskum stjórnvöldum eftir því sem gæfan var farin að snúast gegn Þjóðverjum í stríðinu. Þegar Þjóðverjar komu til borgarinnar er talið að um 400.000 Gyðingar hafi verið í borginni en þegar Wallenberg kom þangað voru aðeins um 120.000 eftir vegna nauðungarflutninga á þeim í útrýmingarbúðir í Póllandi.
Sem sendiráðsritari í Búdapest lét Wallenberg prenta um 5.000 vegabréf sem heimiluðu handhöfum þeirra að flytjast til Svíþjóðar og settu þá undir verndarvæng sænskra stjórnvalda þar til þeir gætu komist frá Ungverjalandi. Wallenberg fékk ungversk stjórnvöld til að virða vegabréfin og réð Gyðinga til ýmissa hjálparstarfa á vegum sendiráðsins. Hann fékk jafnframt 32 íbúðarhús lánuð og flutti þangað Gyðingana sem höfðu fengið vegabréfum úthlutað. Sænskum fánum var flaggað við íbúðahúsin og Wallenberg og félagar hans stóðu verði við innganga þeirra.
Wallenberg heimsótti jafnframt fangabúðir Gyðinga og sagðist vera þar til að kanna hvort sænskir ríkisborgarar hefðu lent þar fyrir mistök. Á meðan hann var þar laumaði hann sænskum vegabréfum til fanganna til þess að veita þeim friðhelgi. Sagt er að Wallenberg hafi jafnvel farið inn í lestarvagna sem voru að flytja Gyðinga frá Búdapest til Auschwitz til að lauma sænskum vegabréfum í vasa fólks. Talið er að með aðgerðum sínum hafi Wallenberg bjargað lífum tugþúsunda Gyðinga. Undir lok styrjaldarinnar, þegar flestum Þjóðverjum var orðið ljóst að þeir myndu tapa, hótaði Wallenberg hershöfðingjanum Gerhard Schmidhuber og sagðist munu persónulega sjá til þess að hann yrði dæmdur fyrir stríðsglæpi ef hann stöðvaði ekki aftöku 70.000 Gyðinga sem taka átti af lífi í fangabúðum nasista.
Athafnir Wallenbergs reittu Adolf Eichmann, sem átti að sjá um útrýmingu Gyðinga í Ungverjalandi, mjög til reiði. Bíll Wallenbergs var eyðilagður í árekstri í desember 1944 en Wallenberg var ekki í honum. Eichmann sendi honum í kjölfarið orðsendingu um að ekki yrði látið þar við sitja.
Hvarf og dauði Wallenbergs
thumb|left|Minnismerki um Wallenberg á Cumberland-torgi í London. Her Sovétríkjanna kom til Búdapest um áramótin 1944-45. Wallenberg gaf sig fram við herflokk Sovétmanna þann 13. janúar 1945 nálægt einu af öryggishúsunum sem hann hafði sett á fót. Þann 17. janúar fóru sovéskir liðsforingjar úr leyniþjónustunni NKVD með Wallenberg frá Búdapest. Wallenberg sagðist telja að leiðinni væri haldið til Debrecen á fund sovéska marskálksins Rodíons Malínovskíj en sagðist ekki vera viss hvort hann væri „gestur eða fangi Rússanna.“ Eftir að Wallenberg var fluttur burt tóku Sovétmenn flest starfsfólk sendiráðsins í gæsluvarðhald og héldu yfir því yfirheyrslur um starfsemi Wallenbergs.
Wallenberg kom aldrei til Debrecen og aldrei heyrðist frá honum framar. Sovétmenn gáfu í fyrstu misvísandi skýringar um hvað hefði orðið um Wallenberg og létu í veðri vaka að ungverskir nasistar hefðu rænt honum á leiðinni til Debrecen. Undir lok stríðsins og árin eftir það bárust sænskum stjórnvöldum hins vegar eiðsvarnir framburðir um að Wallenberg hefði sést sem fangi í Lúbjanka-fangelsinu í Moskvu.
Árið 1957 gerði sovéska stjórnin opinber leyniskjöl sem staðfestu að Wallenberg hefði verið færður í fangelsi í Moskvu. Í skjölunum var hins vegar staðhæft að Wallenberg hefði látist úr hjartaslagi í fangelsinu þann 17. júlí árið 1947. Alexandra Kollontaj, sendiherra Sovétmanna í Stokkhólmi, hafði þegar kunngert Svíum að Wallenberg væri undir „rússneskri vernd“ árið 1945.
Þrátt fyrir tilkynninguna um að Wallenberg hefði látist árið 1947 hafa lengi verið uppi efasemdir og spurningar um örlög hans. Það var ekki fyrr en árið 2016 sem Wallenberg var formlega lýstur látinn af sænskum stjórnvöldum. Áður en það var gert gaf sænska skatteftirlitið út auglýsingu þar sem Wallenberg var beðinn um að gefa sig fram. Þar sem engar nýjar upplýsingar bárust var Wallenberg lýstur látinn 31. júlí 1952.
The Foreign Monkeys
The Foreign Monkeys er hljómsveit úr Vestmannaeyjum sem sigraði Músíktilraunir 2006.
Pepsimaxdeild kvenna í knattspyrnu 2019
Árið 2019 verður Íslandsmótið í knattspyrnu kvenna haldið í 48. sinn.
Stigatafla
''Staðan eftir 18. umferð, 21. september 2019''.
Töfluyfirlit
Heimaliðið er vinstra megin.
Markahæstu leikmenn
''Staðan eftir 18. umferð, 21. september 2019''
Le Tigre
thumb|right|Le Tigre búa í Indianapolis, Indiana snemma 2000s. Hljómsveitin Le Tigre var stofnuð árið 1998 af Kathleen Hanna, fyrrum söngkonu hljómsveitarinnar Bikini Kill. Aðrir hljómsveitarmeðlimir eru Johanna Fateman og JD Samson.
Tónlist Le Tigre er gjarnan lýst sem blöndu af raftónlist og póst-pönki, og textarnir eru flestir feminískir og pólitískir.
Listi yfir CSI:NY (4. þáttaröð)
Fjórða þáttaröðin af CSI: NY var frumsýnd 26.september 2007 og sýndir voru 21 þættir.
Aðeins 14 þættir voru gerðir áður en verkfall handritshöfunda byrjaði. Sjö þáttum var bætt við eftir að verkfallið kláraðist sem gerði þáttröðina að 21 þætti.
Gilbertseyjar
thumb|right|Gilbertseyjar Gilbertseyjar (gilbertíska: Tungaru; áður Kingsmill eða King's-Mill-eyjar) eru sextán hringeyjar og kóraleyjar í Kyrrahafi, um það bil miðja vegu milli Papúu Nýju-Gíneu og Hawaii. Þær eru meginhluti ríkisins Kíribatí, en heitið Kíribatí er dregið af heiti eyjanna.
Eyjarnar liggja í röð frá norðri til suðurs. Um 780 km eru í beina loftlínu milli nyrstu eyjarinnar, Makin, og þeirrar syðstu, Arorae. Eyjarnar skiptast við Miðbaug í syðri og nyrðri hluta.
Kevin Drake
Kevin Drake (fæddur 26. mars, 1979) er bandarískur tónlistarmaður, sem er best þekktur fyrir að vera einn af upprunalegu gítarleikurum í hljómsveitinni 30 Seconds to Mars. Hann ólst upp í Los Angeles, Kaliforníu, og byrjaði að spila á píanó í kringum fimm ára aldur og 10 ára hann byrjaði að læra á gítar. Drake var aðeins í 30 Seconds to Mars í rúmlega eitt ár og yfirgaf hljómsveitina fyrst og fremst vegna tónlistarferðarinnar. Hann fór síðar í hljómsveit sem heitir Dillusion, með Preston Moronie ( sem er nú meðlimur Hyper Crush) og Jason Evigan (söngvari fyrir eftir miðnætti Project). Drake býr í Costa Mesa, Kaliforníu.
Solon Bixler
Solon Ben Bixler (fæddur 4. Janúar 1977) er bandarískur indie-rokk tónlistarmaður. Hann er fyrrverandi gítarleikari fyrir hljómsveitum 30 Seconds to Mars og EARLIMART. Hann er nú söngvari og gítarleikari í hljómsveitinni Great Northern.
Grindavíkurvöllur
Grindavíkurvöllur er fjölnota leikvangur í Grindavík. Hann er notaður jafnt undir knattspyrnu og frjálsar íþróttir og er heimavöllur UMF Grindavíkur.
Seiichi Sakiya
Seiichi Sakiya (fæddur 1. desember 1950) er japanskur fyrrverandi knattspyrnumaður. Hann spilaði 3 leiki með landsliðinu.
Guðbrandur Hlíðar
Guðbrandur Einar Hlíðar (9. nóvember 1915 - 31. desember 2000) var dýralæknir í Reykjavík.
Hann lauk stúdentsprófi frá Menntaskólanum á Akureyri árið 1935 og dýralæknaprófi frá Dýralæknaháskólanum í Kaupmannahöfn árið 1944.
Sambýlismaður Guðbrands frá árinu 1956 var Sven Bertil Herder Andersson, danskennari og gerlafræðingur. Þeir gengu í staðfesta samvist árið 1996.
Ásgeir Guðmundsson skráði æviminningar hans og komu þær út í bókinni Eyrnatog og steinbítstak hjá Skjaldborg árið 1992.
Bardagaíþrótt
thumb|right|[[Hnefaleikar]] Bardagaíþrótt er íþrótt þar sem tveir eða fleiri keppa í bardaga í návígi samkvæmt tilteknum keppnisreglum ýmist með eða án vopna. Dæmi um bardagaíþróttir eru hnefaleikar, glíma, sjálfsvarnaríþróttir og skylmingar.
Nesjavallavirkjun
thumb|300px|Nesjavallavirkjun Nesjavallavirkjun er 120 MW jarðvarmavirkjun í eigu Orkuveitu Reykjavíkur. Framkvæmdir hófust árið 1987 en orkuverið var formlega tekið í notkun 29. september 1990.
Samfellutilgátan
Samfellutilgátan er tilgáta í mengjafræði, sett fram af Georg Cantor, um samanburð á hugsanlegri stærð óendanlegra mengja. Samfellutilgátan segir að ekki sé til fjöldatala \aleph_x, sem sé stærri en fjöldatala náttúrlegru talnanna, \aleph_0 en jafnframt minni en fjöldatala rauntalnanna, \aleph_1, þ.e. \aleph_0 < \aleph_x < \aleph_1. Er umdeild og ósönnuð tilgáta meðal stærðfræðinga.
FK Olimpik
Fudbalski klub Olimpik Sarajevo  (oftast þekkt semOlimpik) er bosnískt knattspyrnufélag, með aðsetur í Sarajevó. Félagið leikur í Bosnísku úrvalsdeildinni Premijer liga Bosne i Hercegovine .
Unnatural Acts
Í dag eru þættirnir aðallega þekktir sem fyrirrennari gamanþáttanna Mighty Boosh sem voru sýndir á BBC Three frá 2004 til 2007. Hugmyndin að fyrstu þáttaröð Mighty Boosh, dýragarðsverðirnir sem leiknir eru af Julian Barratt og Noel Fielding, á upptök sín í þessum þáttum.
Nancy
thumb|right|250px|Nancy Nancy er borg í Lorraine í Frakklandi. Þar búa um 104.000 manns (2017).
Matt Wachter
Matthew Walter "Matt" Wachter (fæddur 5. jan 1976 í Pennsylvaníu, Bandaríkjunum). er bandarískur tónlistarmaður sem er þekktastur fyrir að hafa spilað í rokkhljómsveitunum 30 Seconds to Mars og Angels & Airwaves. Hann var í 30 Seconds to Mars 2001 - 2007 og Angels & Airwaves árin 2007-2014.
Oxalis pennelliana
Oxalis pennelliana er jurt af smæruættkvísl sem er upprunnin frá Kólumbíu og Ekvador.
Cartagena (Spánn)
thumb|Rómverska hringleikahúsið. thumb|Ráðhús Cartagena. thumb|Gran Hotel. Cartagena er hafnarborg sjálfstjórnarsvæðisins Múrsía á suðaustur-Spáni. Hún hefur um 218.000 íbúa (2011) og er önnur stærsta borg svæðisins á eftir Múrsía. Stórborgarsvæðið heitir Campo de Cartagena og hefur um 410.000 íbúa.
Borgin á sér langa sögu: Þar voru Fönikíumenn fyrir Krist, Rómverjar nefndu hana Carthago Nova (Nýja Karþagó) og undir Márum hét hún Qartayannat al-Halfa. Borgin var ein sú síðasta til að streitast á móti her Francos í spænska borgarastríðinu.
Veisla
Veisla, teiti, samkvæmi eða gleðskapur (líka partí eða partý) er mannfögnuður sem getur verið af trúarlegum eða menningarlegum ástæðum. Orðið á við um mannfagnaði þar sem lítill hópur fólks kemur saman til að skemmta sér á litlu afmörkuðu svæði, ólíkt hátíð þar sem mannfjöldi kemur saman af einhverju tilefni.
Dæmi um veislur eru til dæmis afmælisveislur, skírnarveislur, matarboð, kveðjuveislur og erfidrykkjur.
Campanula mairei
Campanula mairei er tegund af klukkuætt (Campanulaceae), ættuð frá Marokkó.
Þórshöfn (Langanesi)
Þórshöfn er reist í landi jarðarinnar Syðralóns við austanverðan Lónafjörð, við vík sem var gott skipalægi frá náttúrunnar hendi og var notuð sem höfn frá fornu fari. Höfnin er kennd við þrumuguðinn |Þór.
Seint á 16. öld var töluvert um siglingar þýskra kaupmanna til Þórshafnar og kölluðu þeir verslunarstaðinn Dureshaue. Þessi verslun lagðist niður með einokunarversluninni 1602 og þurftu þá bændur að fara annaðhvort til Vopnafjarðar eða Húsavíkur til að versla en frá 1684 voru þeir skikkaðir til að fara til Húsavíkur, sem var mun lengri og erfiðari leið. Þetta breyttist þó aftur 1691 og máttu þeir þá versla á Vopnafirði. Einnig mun oft hafa verið töluvert um launverslun við duggara.
Kaupmenn á Vopnafirði og Raufarhöfn fengu leyfi yfirvalda til að versla á Þórshöfn vorið 1839 og árið 1846 var löggiltur þar verslunarstaður. Gránufélagið fór að sigla þangað 1870 og reisti fiskverkunarhús 1884 í Heiðarhöfn, nokkru norðar á Langanesi. Pöntunarfélag var stofnað á Langanesi 1895 og hafði aðstöðu á Þórshöfn og 1897 reisti verslun Ørum & Wulff verslunarhús á staðnum. Aðalverslunarrekandinn nær alla 20. öld var þó Kaupfélag Langnesinga.
Útgerð varð fljótt aðalatvinnuvegur íbúanna. Vélbátaútgerð hófst 1920 og árið 1937 hófust framkvæmdir við hafnargerð. Útgerð og fiskvinnsla er enn aðalatvinnuvegur þorpsbúa og er stærsti atvinnurekandinn Hraðfrystistöð Þórshafnar, sem gerir út tvö skip og rekur fiskvinnslu.
Þórshafnarhreppur varð sjálfstætt sveitarfélag 1946 en hafði áður verið hluti af Sauðaneshreppi. Hrepparnir voru sameinaðir á ný 1993 og árið 2006 sameinuðust Þórshafnarhreppur og Skeggjastaðahreppur í Langanesbyggð.
ISO 4217
Skilgreining
Fyrstu tveir stafir kóðans eru tveir stafir ISO 3166-1 (alpha-2) landsnúmeranna, og sá þriðji er yfirleitt fyrsti stafur gjaldmiðilsins sjálfs. Þannig að gjaldmiðilskóði Japans er, til dæmis, JPY — þar sem JP stendur fyrir Japan og Y fyrir jen (enska: yen). Þetta kemur í veg fyrir vandamál sem stafar af því að nöfnin dollar, franki og pund eru notuð af tugum landa, og hafa oft gríðarlega misjöfn verðgildi. Einnig, ef að gjaldmiðill er endurmetinn, er síðasta staf gjaldmiðilskóðanum breytt til að greina hann frá gamla gjaldmiðlinum. Í sumum tilfellum notast þriðji stafurinn við fyrsti stafinn í orðinu „nýr“ í tungumáli þess lands sem að gjaldmiðillinn heyrir til. Sem dæmi um þetta er Mexíkanski pesetinn (MXN) og Tyrkneska líran (TRY).
Einnig skilgreinir þessi staðall þriggja tölustafa talnakóða fyrir hvern gjaldmiðil, á sama veg og til er þriggja stafa talnakóði fyrir hvert land sem hluti af ISO 3166.
ISO 4217 inniheldur ekki engöngu kóða fyrir gjaldmiðla, heldur einnig verðmæta málma (gull, silfur, palladín og platína; mælt samkvæmt troyesúnsu einingum) og aðrar einingar, eins og til dæmis Sérstök dráttarréttindi Alþjóðagjaldeyrissjóðsins (XDR). Einnig eru sérstakir kóðar úthlutaðir fyrir prófanir (XTS), og til að gefa til kynna að engin gjaldmiðilsfærsla hafi átt stað (XXX). Þessi tákn byrja öll á stafinum „X“. Verðmætir málmar notast við „X“ ásamt efnatákni málmsins; silfur er sem dæmi XAG. ISO 3166 úthlutar aldrei landakóða sem byrja á „X“ og er þess vegna óhætt að nota þann staf fyrir gjaldmiðla sem ekki eru tengdir ákveðnum löndum.
Yfirþjóðlegir gjaldmiðlar, eins og til dæmis Austurkarabískur dalur, Pólýnesískur franki, Vesturafrískur franki og Miðafrískur franki eru yfirleitt einnig úthlutað kóðum sem byrja á „X“. Evran er undantekning á þessu og notast við kóðann EUR, þó að EU sé ekki ISO 3166-1 landakóði, var það notað þrátt fyrir það, og því EU bætt inn á ISO 3166-1 hliðarlista til að standa fyrir Evrópusambandið. Undanfari evrunar, Evrópska mynteiningin, hafði kóðann XEU.
Saga
Árið 1973 ákvað Tækninefnd ISO Númer 68 að þróa kóða sem framsetningu á gjaldmiðlum og sjóðum sem notaðir væru í verslun, viðskiptum, og bankastarfsemi. Við 17. fund sérfræðinga Evrópsku Efnahagsnefnd Sameinuðuþjóðanna (Febrúar 1978) var ákveðið að þessir þriggja stafa kóðar, sem skilgreindir voru samkvæmt ISO 4217, væru hæfilegir til notkunar í alþjóðlegum viðskiptum.
Með tíð og tíma verða nýjir gjaldmiðlar til og gömlir gjaldmiðlar lagðir niður. Yfirleitt eru þessar breytingar sökum nýrra ríkistjórna (hvort sem er í gegnum stríð eða nýja stjórnarskrá), milliríkjasamninga um nýjan gjaldmiðil, eða gengisbreytingu sökum of mikillar verðbólgu. Sökum þess er kóðalistinn uppfærður öðru hvoru og er Breska Staðlastofnunin ábyrg fyrir að viðhaldi á honum.
The Mighty Boosh
thumb|right|Aðalleikarar The Mighty Boosh árið 2006. The Mighty Boosh voru gamanþættir með Julian Barratt og Noel Fielding í aðalhlutverkum. Þættirnir þróuðust út frá þremur sviðssýningum og sex þátta útvarpsþáttaröð og urðu að lokum 20 þátta sjónvarpsþáttaröð sem sýnd var á BBC Three frá 2004 til 2007. Þættirnir urðu líka efni tveggja sýningaferðalaga í Bretlandi og tveggja sviðssýninga í Bandaríkjunum. Þættirnir skiptast í þrjár þáttaraðir þar sem fyrsta þáttaröðin gerist í dýragarði, önnur þáttaröðin í íbúð og sú þriðja í versluninni Nabootique.
Jarðsvínaætt
Jarðsvínaætt (fræðiheiti: Orycteropodidae) er ætt spendýra. Hún er sú eina í ættbálknum Tubulidentata og inniheldur einungis eina núlifandi tegund: jarðsvín.